‏16 אוקטובר 2017

**מהפיכה החינוך בצפון, מגיעה לגלבוע: חוג חינם לכל ילד בכיתה ד'-ה'**

\*\*\*

**בגלבוע יזכו התלמידים לחוגים ייחודים ויוצאי דופן מבחינת העושר הערכי והתרבותי**

התוכנית הלאומית לחיזוק הצפון שהוגדרה ע"י הממשלה, נותנת את אותותיה הראשונים בתחום החינוך, וילדי הגלבוע זוכים החל מהשבוע להשתתף בתוכנית "חוג לכל ילד", המקנה עבורם פעילות במחיר של 100 שקל בלבד, עבור כל שנת הלימודים תשע"ח. זוהי תכנית שנהגתה ע"י משרד החינוך, ומיועדת לפעילות החינוך הבלתי פורמלי, כאשר היא תעשה עבור ילדי כיתות ד'-ה' בגלבוע, לאחר סיום שעות בית הספר.

במוא"ז הגלבוע, נושא החינוך עומד בראש סדרי העדיפויות, ומכאן הייתה קצרה הדרך לתעל את ההשקעה הממשלתית, ולאפשר חוגי העשרה ייחודיים ורבי-תוכן, שאינם נמצאים במערך החוגים השגרתי של המרכזים הקהילתיים בגלבוע. בכך תינתן לילדי הגלבוע מקפצה נוספת ואפשרות להרחבת אופקים מיוחדת, כגון: לימוד שפת הסימנים (ע"י מדריכי נגישות ישראל), או חוג "אומנת המחזור", במהלכו ילמדו הילדים כיצד להכין יצירות וכלים שימושים, מחומרים שעמדו להיזרק לפח האשפה...

עובד נור, ראש המועצה: "זוהי תכנית מבורכת, ויש להודות למשרד החינוך, על תמיכה וסבסוד חוגי העשרה. אנו מתנהלים לאור האמירה הארגונית לפיה "החינוך הוא התשובה לכל השאלות!" ומכאן שהתוכנית משתלבת בטבעיות עם מגוון הפעילויות שמתקיימות במסגרת המרכזים הקהילתיים בגלבוע, ועוזרת ומאפשרת, לילדים פעילויות של העצמה אישית, וחיבור לישוב ולקהילה".

פעילות "חוג לכל ילד" תתקיים בבתיה"ס היסודיים בגלבוע (כאמור לאחר סיום יום הלימודים): יד-לחמישה, חב"ד, ונר-הגלבוע. עבור תלמידים המשתייכים ליסודי עמק-חרוד, יופעלו החוגים במועדונים ובמרכזים שבתוך יישובם. כאמור, אלו חוגים מגוונים שאינם נכללים בפעילות השנתית השגרתית, וכך ניתן למצוא חוגי העשרה בתחום: שחמט, צילום, פיתוח חשיבה מדעית וחלל, היפ הופ, קיימות וטבע (בחווה חקלאית) וכן- רובו-לגו בו ירכשו כלים שימושיים והעשרה בתחומי המדעים והפיזיקה, ועוד.

יצוין כי בחודש נובמבר הקרוב, תערך תצוגה עבור מובילי התכנית במחוז הצפון. תהיה זו תערוכה מכובדת, בהשתפות שר החינוך ובכירי משרדו, שתבקש להציג חלק מהישגי התכנית, ובה יובלטו פעילויות העשרה יוצאות דופן המתקיימות ברשויות, הן כאמירה המכבדת את עצם הפעילויות, והן כלימוד עבור רשויות אחרות, שיכולות לאמץ פעילות זו בתחומם. כבר כעת התבקשו גורמי החינוך בגלבוע, להציג את חוגי העשרה בתחום לימודי שפת הסימנים ואומנות המחזור, כפעילות ייחודית המתקיימת כיום אך ורק עבור תלמידי הגלבוע.

תכנית "חוג לכל תלמיד" מובלת ע"י משרד החינוך, במטרה ישירה לחזק אלמנטים של העשרה לתלמיד הצפון. משרד החינוך הקצה לטובת התכנית 44 מיליון שקל, שנועדו לממן חלק ניכר מעלות החוגים, ואילו התלמידים ישתתפו בעלות סימלית בגין "דמי רצינות", בעלות של 10 שקלים לחודש. לדברי ד"ר אורנה שמחון, מנהלת המחוז ומובילת התכנית: "עשייה חינוכית היא מתן הזדמנות לכל ילדה וילד להגשים את עצמם, לצמוח ולהשתלב. התכנית, "חוג לכל ילד", נועדה לממש את המטרות החשובות הללו. היא מאפשרת לכל תלמידה ותלמיד בצפון הארץ לנהל שעות פנאי איכותיות ומשמעותיות''.

**מצ"ב תמונות לפרסום.**

**לפרטים נוספים: שי אלט, דובר המועצה: 058-6650088.**